
		ПРЕДСЕДНИК НАРОДНЕ СКУПШТИНЕ


На основу члана 157. став 6. и члана 161. став 1. Пословника Народне скупштине („Службени гласник РС”, број 20/12 - пречишћен текст), Одбор за здрaвље и породицу подноси на Предлог закона о размени података, докумената и обавештења у случају наступања привремене спречености за рад коришћењем софтверског решења „е-Боловање – Послодавацˮ, следећи амандман:


АМАНДМАН

Члан 9. став 4. Предлога закона мења се и гласи:
„У случају наступања привремене спречености за рад полицијског службеника, податак о дијагнози болести или повреде доставља се, односно чини се доступним послодавцу, уз примену мера заштите података у складу са законом.“

О б р а з л о ж е њ е
Предложеним амандманом омогућава се несметана примена одредаба Закона о полицији и подзаконских аката донетих за његово спровођење у којима је за извршавање појединих дужности, односно остваривање појединих права полицијских службеника релевантан податак о дијагнози болести, односно повреде  која је узрок привремене спречености за рад. Извршавање тих дужности и остваривање тих права је у директној зависности од тога да ли је Министарству као послодавцу познат податак о дијагнози болести односно повреде полицијског службеника који је привремено спречен за рад. 
Министарство унутрашњих послова, као послодавац, и полицијски службеници као запослени, суочавају се са изазовима у овој области од када је априла 2021. године почео да се примењује Правилник о обрасцима у систему здравствене заштите („Службени гласник РС“, бр. 31/21 и 61/22), којим су стављене ван снаге одредбе Правилника о начину и поступку остваривања права из обавезног здравственог осигурања („Службени гласник РС”, бр. 10/10, 18/10 – исправка, 46/10, 52/10 – исправка, 80/10, 60/11 – УС, 1/13, 108/17 и 82/19 – др. пропис) које су прописивале да образац извештаја о привременој спречености за рад садржи податак о дијагнози болести или повреде. 
У складу са Законом о полицији полицијски службеник је дужан да непосредном руководиоцу преда службено оружје, муницију, службену легитимацију и службену значку у случају привремене спречености за рад због болести из групе душевних болести и поремећаја. Ако полицијски службеник не поступи на наведен начин непосредни руководилац дужан је да наведену опрему привремено одузме - даном сазнања за привремену спреченост. По престанку привремене спречености за рад полицијском службенику враћа се службено оружје, муниција, службена легитимација и службена значка. Имајући у виду да је у складу са Законом о полицији податак о дијагнози болести релевантан за извршавање дужности (предаја/одузимање оружја), а како одредба члана 9. став 4. Предлога закона прописује достављање податка о дијагнози болести само за сврху остваривања права, то би прихватање амандмана омогућило достављање податка о дијагнози болести и у сврху извршавањa дужности полицијског службеника (како полицијског службеника који је привремено спречен за рад, тако и његовог непосредног руководиоца). Непоседовање овог податка и последично – неизвршавање ове обавезе би у пракси могло да има далекосежне штетне последице, имајући у виду потенцијалну друштвену опасност поседовања службеног оружја од стране полицијског службеника који је привремено спречен за рад због болести из групе душевних болести и поремећаја. 
Такође, сагласно члану 190. Закона о полицији, полицијском службенику, у случају теже болести ван рада која животно угрожава запосленог, припада накнада плате у висини 100% основне плате, увећане за минули рад. Ово право се остварује на основу Листе тежих болести и повреда ван рада коју је утврдила здравствена установа надлежна за заштиту запослених у Министарству. У Предлогу закона изостављено је да се поред дијагнозе болести наведе и дијагноза повреде а што је неопходно како би полицијски службеници могли да напред наведено право остваре у целости.
Имајући у виду наведено и потребу да се створе услови да се Закон о полицији примењујe у целости, предлаже се усвајање наведеног амандмана. 

